**GOV.SI**[gp.mju@gov.si](mailto:gp.mju@gov.si)

Številka: 1100-20/2021/1

Datum: 5. 8. 2021

Zadeva: Interni natečaj za diplomatsko delovno mesto v Veleposlaništvu Republike Slovenije v Prištini

Na podlagi drugega odstavka 57. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C in [203/20](http://www.uradni-list.si/1/objava.jsp?sop=2020-01-3772) – ZIUPOPDVE), v povezavi s 15. členom Zakona o zunanjih zadevah (Uradni list RS, št. [113/03](http://www.uradni-list.si/1/objava.jsp?sop=2003-01-4929) – uradno prečiščeno besedilo, [20/06](http://www.uradni-list.si/1/objava.jsp?sop=2006-01-0748) – ZNOMCMO, [76/08](http://www.uradni-list.si/1/objava.jsp?sop=2008-01-3345), [108/09](http://www.uradni-list.si/1/objava.jsp?sop=2009-01-4887), [80/10](http://www.uradni-list.si/1/objava.jsp?sop=2010-01-4304) – ZUTD, [31/15](http://www.uradni-list.si/1/objava.jsp?sop=2015-01-1300) in [30/18](http://www.uradni-list.si/1/objava.jsp?sop=2018-01-1347) – ZKZaš) in 6. členom Uredbe o postopkih za zasedbo delovnega mesta v organih državne uprave in v pravosodnih organih (Uradni list RS št. 139/06 in 104/10) Ministrstvo za zunanje zadeve, Prešernova cesta 25, Ljubljana,

objavlja **INTERNI NATEČAJ** za zasedbo prostega diplomatskega delovnega mesta:

**DIPLOMAT v zunanji službi v Veleposlaništvu Republike Slovenije v Prištini (šifra 7548)** za določen čas do štirih let s polnim delovnim časom.

Javni uslužbenci, ki se bodo prijavili na prosto delovno mesto, morajo imeti sklenjeno delovno razmerje za nedoločen čas v organu državne uprave ali drugem organu, ki je po sporazumu v Vlado Republike Slovenije vstopil v interni trg dela, in morajo biti imenovani v uradniški naziv najmanj IX. stopnje.

Kandidati morajo izpolnjevati splošne pogoje, ki jih urejajo predpisi s področja delovnega prava in pogoje v skladu z Zakonom o zunanjih zadevah:

* najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja);
* znanje angleškega in drugega tujega jezika na višji ravni;
* osebnostna primernost in psihofizična sposobnost;
* nacionalno dovoljenje za dostop do tajnih podatkov stopnje "ZAUPNO" ter dovoljenje za dostop do tajnih podatkov EU stopnje "ZAUPNO", ki ga lahko pridobijo najkasneje do premestitve na diplomatsko delovno mesto.

Pred nastopom dela v Veleposlaništvu RS v Prištini mora izbrani kandidat, v skladu z internimi akti ministrstva, opraviti priprave v MZZ, ki trajajo predvidoma 40 delovnih dni, in v okviru katerih mora uspešno opraviti tudi:

* jezikovni preizkus, ki se opravlja v prevajalski službi MZZ in se lahko opravlja največ dvakrat;
* konzularno usposabljanje in izpit;
* izpit iz ZUP;
* zagovor smernic za delo na veleposlaništvu in
* zdravstveni pregled, razen, če je bil zadnji zdravstveni pregled opravljen manj kot eno leto pred začetkom dela v zunanji službi.

Prednost pri izbiri bodo imeli kandidati z izkušnjami na področju:

* konzularnega poslovanja;
* upravnega poslovanja in
* poznavanjem zakonodaje s področja tujcev.

Znanje angleškega in drugega tujega jezika na višji ravni kandidat dokazuje:

- s potrdilom o aktivnem znanju jezika (zlasti s potrdilom o opravljeni maturi, opravljenem izpitu Državnega izpitnega centra na višji ravni, potrdilom o opravljenem mednarodnem izpitu oziroma certifikatu najmanj na ravni Sveta Evrope B2, ipd.), ki ni starejše od deset let;

- z dokazilom, da se je oseba šolala v tujem jeziku (pridobila stopnjo izobrazbe: osnovno, srednjo, dodiplomsko ali podiplomsko) v državi, v kateri je to materni jezik, če od zaključka šolanja ni preteklo več kot deset let in

- z dokazilom, da je oseba vsaj šest mesecev opravljala delo visokošolske zahtevnosti v tujini v tujem jeziku, če od opravljanja dela ni preteklo več kot deset let.

Naloge, ki se opravljajo na tem delovnem mestu so:

- opravljanje zahtevnih strokovnih opravil s področja zunanjih zadev in s področij, ki sodijo med zunanje zadeve;

- oblikovanje zahtevnih gradiv in predlogov ukrepov s področja zunanjih zadev;

- sodelovanje v projektnih skupinah;

- opravljanje nalog s konzularnega področja;

- opravljanje drugih nalog podobne stopnje zahtevnosti;

- nadomeščanje uslužbencev v diplomatskem predstavništvu;

- izvajanje aktivnosti v okviru vizumskega poslovanja, ki poteka po načelih schengenskega pravnega vira;

- opravljanje nalog uporabnika kriptografskega materiala.

Prijava na prosto delovno mesto **mora** vsebovati:

1. **izpolnjen obrazec** »vloga za zaposlitev«;
2. **izjavo** o izpolnjevanju pogoja glede zahtevane stopnje izobrazbe, iz katere mora biti razvidna stopnja in smer izobrazbe ter leto in ustanova, na kateri je izobrazba pridobljena;
3. **izjavo** kandidata o vseh dosedanjih zaposlitvah, v kateri kandidat navede datum sklenitve in datum prekinitve delovnega razmerja pri posameznem delodajalcu, ter kratko opiše delo, ki ga je opravljal;
4. **izjavo** kandidata, da:

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev;

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. **potrdilo** o zahtevanem znanju tujih jezikov na ustrezni stopnji;
2. **soglasje** kandidata, da za namen tega izbirnega postopka dovoljuje Ministrstvu za zunanje zadeve pridobitev podatkov iz 4. točke iz evidenc;
3. **izjavo kandidata**, da soglaša s tem, da se bo zanj v skladu z Zakonom o tajnih podatkih (Uradni list RS, št. 50/06-uradno prečiščeno besedilo in 9/10) opravilo varnostno preverjanje za izdajo dovoljenja za dostop do tajnih podatkov (nacionalno, EU) stopnje "ZAUPNO". V primeru, da kandidat z vpogledom v uradne evidence ne soglaša, mora predložiti ustrezna dokazila sam;
4. **življenjepis**, v katerem kandidat poleg formalne izobrazbe navede tudi druga znanja in veščine, ki jih je že pridobil, ter delovne izkušnje s področja nalog razpisanega delovnega mesta;
5. pisno soglasje kandidata, da Ministrstvu za zunanje zadeve dovoljuje, da pridobljene podatke, ki jih kandidat navede v prijavi, obdeluje za namen izvedbe internega natečaja.

Izbrani kandidat bo sklenil aneks k pogodbi o zaposlitvi zaradi začasne premestitve na diplomatsko delovno mesto na podlagi 15. člena Zakona o zunanjih zadevah za določen čas do 4 let. Na podlagi navedenega člena se bodo prejemki in povračila izbranemu kandidatu določili glede na pridobljen uradniški naziv in na podlagi Uredbe o plačah in drugih prejemkih javnih uslužbencev za delo v tujini[[1]](#footnote-1). Uslužbenci niso imenovani v diplomatski naziv, ampak so glede svojih pravic in obveznosti izenačeni z diplomati.

Izbrani kandidat bo priprave opravljal v prostorih Ministrstva za zunanje zadeve, Prešernova cesta 25, 1000 Ljubljana, nato pa bo delo opravljal v prostorih Veleposlaništva Republike Slovenije v Prištini, 6 Anton Çetta, Priština, Republika Kosovo in v drugih uradnih prostorih, kjer predstavništvo opravlja svoje naloge.

Formalno nepopolne prijave se v skladu s prvim odstavkom 21. člena Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06, 104/10) ne bodo uvrstile v izbirni postopek.

Kandidati vložijo prijavo v pisni obliki, ki jo pošljejo v zaprti ovojnici **z označbo**: »**DIPLOMAT v zunanji službi v Veleposlaništvu Republike Slovenije v Prištini (šifra 7548)**« na **naslov**: Ministrstvo za zunanje zadeve, Kadrovska služba, Prešernova 25, Ljubljana, ali na **elektronski naslov: kadrovska.mzz@gov.si,** pri čemer veljavnost prijave ni pogojena z elektronskim podpisom, in sicer **v roku 8 dni** po objavi na spletni strani GOV.SI.

Kandidati bodo o izbiri pisno obveščeni.

Dodatne informacije o izvedbi javne objave daje Andreja Košenina, telefon: 01 478 6623, vsak delavnik od 10:00 do 11:00 ure.

V besedilu objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

**mag. Sašo PODLESNIK**

**vodja Kadrovske službe**

1. http://www.pisrs.si/Pis.web/pregledPredpisa?id=URED5028 [↑](#footnote-ref-1)